text: Mindre TV-pakke gav endnu et barn
  14 juni 2016 kl. 14.09
  Anina Rasmussen fra Fredericia har et godt bud på hvorfor, hun er blevet mor for tredje gang. Familien har droppet den store TV-pakke.
  Da Anina Rasmussen mandag fødte sin lille søn Wille på Sygehus Lillebælt i Kolding, så foregik det ved et nøje planlagt kejsersnit. Men at den lille nyfødte kom til verden her i sommermånederne, er efter hendes egen overbevisning lidt et tilfælde og så alligevel ikke.
  Vi opsagde vores store TV-pakke for nogen tid siden, så det kan sagtens være derfor, siger Anina Rasmussen til TV SYD.
  Ellers har Anina Rasmussen ikke noget bud på hvorfor, der er så mange babyer på vej her på østkysten.
  -Jeg troede faktisk kun, at det var hos mig, at der var et babyboom, siger Anina Rasmussen og griner.
  Ifølge chefjordemoder på Sygehus Lillebælt Anne Uller så bliver der lige nu født ét barn mere i døgnet end normalt på fødeafdelingen i Kolding.
  